ก.ล.ต.-ธ.ก.ส.จัดสัมมนาพัฒนาศักยภาพผู้ประกอบการ SME เกษตร เพิ่มช่องทางเข้าสู่ตลาดทุน
ก.ล.ต.-ธ.ก.ส.จัดสัมมนาพัฒนาศักยภาพผู้ประกอบการ SME เกษตร เพิ่มช่องทางเข้าสู่ตลาดทุน
ก.ล.ต.-ธ.ก.ส.จัดสัมมนาพัฒนาศักยภาพผู้ประกอบการ SME เกษตร เพิ่มช่องทางเข้าสู่ตลาดทุน
24 ก.ย. 2562

นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ร่วมกับธนาคารเพื่อการเกษตรและสหกรณ์การเกษตร (ธ.ก.ส.) จัดงานสัมมนา “โครงการพัฒนาศักยภาพของผู้ประกอบการ SME เกษตร เพื่อเข้าสู่ตลาดทุน” เพื่อสนับสนุนเกษตรกรและผู้ประกอบกิจการรายย่อยในภาคการเกษตรให้มีโอกาสเข้าถึงตลาดทุน โดยส่งเสริมและให้ความรู้ด้านการระดมทุนผ่านเครื่องมือทางการเงินที่หลากหลาย นำไปสู่การส่งเสริมให้ผู้ประกอบกิจการกลุ่มนี้ที่ถือเป็นเศรษฐกิจฐานรากสำคัญของประเทศให้มีการเติบโตอย่างยั่งยืนต่อไป
โดยการสัมมนาโครงการครั้งนี้ จัดขึ้น ณ สำนักงาน ก.ล.ต. เมื่อวันที่ 24 กันยายน 2562 มีผู้ประกอบกิจการการเกษตรและพนักงานจาก ธ.ก.ส. เข้าร่วมงานกว่า 100 คน และมีการบรรยายพิเศษในหัวข้อ “ตลาดทุนเพื่อประชาชน” โดยนางสิริวิภา สุพรรณธเนศ รองเลขาธิการ ก.ล.ต. และการเสวนาหัวข้อ “SME เรื่องบัญชีที่ควรรู้” รวมถึงการเสวนา “เส้นทาง SME เกษตรสู่ตลาดทุนไทย”
สำหรับโครงการในวันนี้ถือเป็นครั้งแรกที่สำนักงาน ก.ล.ต. ได้มีโอกาสเปิดบ้านต้อนรับผู้ประกอบการ SME ในภาคการเกษตร เพื่อเป็นการสร้างความตระหนักรู้ด้านตลาดทุนและความเข้าใจในการเข้าถึงแหล่งเงินทุนผ่านเครื่องมือทางการเงินต่าง ๆ ให้แก่ผู้ประกอบการกลุ่มนี้ โดยได้รับความร่วมมือจาก ธ.ก.ส. ที่จะให้การสนับสนุนกิจการรายย่อยในภาคการเกษตรซึ่งเป็นการทำงานร่วมกันของทั้งสองหน่วยงานอย่างบูรณาการ เพื่อเพิ่มขีดความสามารถในการแข่งขันของเกษตรกรและ SME ในภาคการเกษตร โดยมีความเชื่อมโยงกับนโยบายรัฐบาลด้านการขับเคลื่อนพัฒนาเศรษฐกิจฐานรากอย่างยั่งยืนผ่านการปฏิรูปโครงสร้างชุมชนให้เข้มแข็ง ผ่านความร่วมมือในรูปแบบประชารัฐที่มีทั้งภาครัฐ เอกชน และประชาชน รวมถึงการให้ความรู้และสนับสนุนให้มีโอกาสเข้าถึงแหล่งทุนเพื่อร่วมพัฒนาเศรษฐกิจฐานรากให้เข้มแข็งและพัฒนาครอบคลุมทุกด้าน
ด้านนายอภิรมย์ สุขประเสริฐ ผู้จัดการ ธ.ก.ส. กล่าวว่า นโยบายรัฐบาลต้องการส่งเสริมธุรกิจในทุกภาคเศรษฐกิจ ไม่ว่าจะเป็นในภาคอุตสาหกรรม บริการ และภาคการเกษตร ให้สามารถเข้าถึงบริการทางการเงินอย่างทั่วถึง ทั้งด้านสินเชื่อและการระดมทุนผ่านช่องทางตลาดทุน ธ.ก.ส. และ ก.ล.ต. จึงได้ร่วมกันจัดโครงการนี้ขึ้น เพื่อให้ผู้ประกอบการ SME มีข้อมูลที่เพียงพอสำหรับการใช้ช่องทางระดมทุนจากตลาดทุน โดยมีจุดประสงค์ที่จะมุ่งเน้นการเพิ่มขีดความสามารถภาคการเกษตรไทย นอกเหนือไปจากการสนับสนุนด้านสินเชื่อของธนาคาร
รวมทั้งเพื่อยกระดับเกษตรกรสู่การเป็น Smart Farmer และผู้ประกอบกิจการ SME ในภาคการเกษตรในระดับหัวขบวนที่มีศักยภาพในการขยายต่อยอดธุรกิจ รวมถึงมีโอกาสในการปรับปรุงพัฒนาธุรกิจให้มีการบริหารจัดการอย่างมีระบบระเบียบและมีมาตรฐาน ซึ่งจะช่วยเสริมสร้างความเข้มแข็งและภาพลักษณ์ความน่าเชื่อถือของกิจการในระยะยาวต่อไป